C 421/38
DA
Den Europæiske Unions Tidende
4.11.2022
Missionsplatformen vil navnlig bistå de byer, der forpligter sig til at opnå klimaneutralitet senest i 2030, sikre overordnet sammenhæng og koordinering gennem hele processen og regelmæssigt aflægge rapport om fremskridtene hen imod klimabykontrakten.
Når byer underskriver klimabykontrakten, får de et »missionsmærke«, hvorved de anerkender den strenge evalueringsproces og kvaliteten og gennemførligheden af deres forpligtelser.
Dette frigør målrettede finansieringsmuligheder i EU's finansieringsprogrammer og giver regioner, medlemsstater og andre offentlige aktører mulighed for at støtte meget synlige aktiviteter vedrørende klimaneutralitet i foregangsbyer for at bidrage til at videreføre indsatsen for at nå målene i den europæiske grønne pagt.
Da aktiviteterne under klimabykontrakten på forhånd er undersøgt og fundet miljømæssigt bæredygtige i overensstemmelse med EU's ramme for fremme af bæredygtige investeringer, vil mærket øge investorernes bevidsthed og tillid.
Det vil gøre det lettere for byerne at tiltrække finansiering til deres klimarelaterede aktiviteter fra andre offentlige og private investorer.
EU-missionen for en jordpagt for Europa Missionen vil gå i spidsen for, demonstrere og fremskynde omstillingen til en sund jordbund gennem ambitiøse tiltag i 100 levende laboratorier og fyrtårne inden for territoriale rammer.
Dette vil blive kombineret med et ambitiøst tværfagligt FoIprogram, en solid, harmoniseret ramme for jordbundsovervågning, øget kendskab til jordbunden og kommunikation med henblik på at inddrage borgerne.
Missionsmålene er fuldt ud på linje med de politiske målsætninger under EFRU om en grønnere, kulstoffattig omstilling til en kulstofneutral økonomi og et robust Europa ved at fremme en ren og fair energiomstilling, grønne og blå investeringer, den cirkulære økonomi, modvirkning af og tilpasning til klimaforandringer, risikoforebyggelse og -styring samt bæredygtig mobilitet i byer.
EFRU kan spille en vigtig rolle for jordbundens sundhed.
Tre fjerdedele af NUTS 2-regionerne har strategier for intelligent specialisering inden for landbrugsfødevarer, hvilket betyder, at der er et betydeligt potentiale for projekter, der bidrager til missionens mål ud fra et forsknings- og innovationsperspektiv.
Missionen vil gøre brug af den tematiske platform for intelligent specialisering i landbrugsfødevarer for at udnytte det tværregionale samarbejde og fremme fremkomsten af fælles innovationsinvesteringsprojekter på områder, der er relevante for missionen.
Den tematiske prioritet »et grønnere, kulstoffrit Europa« vil gøre det muligt at opskalere missionsresultaterne.
Regioner, der i deres strategier for intelligent specialisering har identificeret prioriteter vedrørende bæredygtig jordbunds- og arealforvaltning, kan udnytte de løsninger, der er udviklet og afprøvet i missionens »levende laboratorier og fyrtårne«, og omsætte dem i praksis i større målestok.
Interreg kan også bidrage meget effektivt til missionens gennemførelse ved at etablere et samarbejde om missionens mål på tværs af grænserne (grænseoverskridende, tværnationalt og interregionalt samarbejde).
Som eksempler herpå kan nævnes: pilotprojekter eller demonstrationer om genopretning af vådområder i grænseoverskridende eller nordeuropæiske tværnationale områder eller samarbejde om udhuling af vandressourcerne i sydeuropæiske tværnationale områder og grænseoverskridende vandløbsoplande (f.eks.
Donau) eller samarbejde om fysisk planlægning, der tager behørigt hensyn til areal- og jordbundsforvaltning.